钦定古今图书集成/明伦汇编/官常典/第742卷 > 龚万禄〈子崇学〉 李世勋 翟英 韩应泰
## 钦定古今图书集成/明伦汇编/官常典/第742卷 > 龚万禄〈子崇学〉 李世勋 翟英 韩应泰

郁联若　张羽

按《明外史忠义传》：“万禄，贵州人也。目不知书，有胆志，
膂力过人。从刘𬘩征杨应龙，先登海龙囤，上官署为
守备，戍建武所。奢崇明反，众推万禄为游击将军，主
兵事。指挥李世勋名位先万禄，亦受节制，戮力固守。
崇明谋犯成都，惮万禄，牵其后，遣部将张令说降。令
因与万禄结绐崇明以降。崇明果遣他贼来戍，万禄”
胁降之，先后诱杀贼无算。乃微服走叙州，说副使徐
如珂曰：“贼精骑萃成都，留故巢者悉老弱。诚假万禄
万人，直捣其巢，彼必还兵救成都，围立解矣。”如珂奇
其计而不能用。及贼退去，寻悉众来攻。万禄邀击十
里外，兵少败还，城遂陷。世勋具衣冠再拜，率家属自
焚死。万禄手刃两妾、两孙，自刎不殊，乃握槊驰出，大
呼：“我龚万禄也，孰能追我者？”贼相视不敢逼，走至叙
州，乞师。巡抚朱燮元遂以兵复建武。会官军败于江
门，贼四面来攻，万禄力战三日，手刃数十人，与子崇
学并死。诏赠都督佥事，立祠赐祭，世荫百户。时成都
卫指挥翟英扼贼龙泉驿，成都后卫指挥韩应泰赴
援成都，遇贼草堂寺、小河所镇抚郁联若鏖贼城西，
茂州百户张羽救援郫县，皆力战死。